URDHËR
Nr. 276, datë 20.7.2026

PËR ADMINISTRIMIN E REGJISTRIT TË INSPEKTORËVE, NUMRIT UNIK TË IDENTIFIKIMIT DHE KARTËS SË INSPEKTORIT
(Ndryshuar me urdhrin nr. 276/1, datë 26.8.2026)
(i përditësuar)

Në mbështetje të nenit 13, pika 1, germa “k”, nenit 47, të ligjit nr. 99/2024, “Për inspektimin në Republikën e Shqipërisë”, të ndryshuar, dhe të nenit 25, të VKM-së nr. 778, datë 19.12.2025, “Për përzgjedhjen, emërimin, vlerësimin e rezultateve në punë, disiplinën, shkarkimin dhe lirimin nga detyra të kryeinspektorit, inspektorit të inspektoratit qendror dhe inspektoratit të përgjithshëm”, 

URDHËROJ:

KREU I
DISPOZITA TË PËRGJITHSHME

Neni 1
Objekti

Ky urdhër përcakton rregullat për krijimin, administrimin dhe funksionimin e Regjistrit të Inspektorëve, mënyrën e gjenerimit dhe administrimit të Numrit Unik të Identifikimit të Inspektorit (NUI), Numrit të Kartës së Inspektorit (NKI), si dhe procedurat për prodhimin, personalizimin, lëshimin, përdorimin, zëvendësimin, revokimin dhe verifikimin elektronik të Kartës së Inspektorit.

Neni 2
Qëllimi

Qëllimi i këtij urdhri është:
a) krijimi i një sistemi unik për regjistrimin dhe identifikimin e inspektorëve;
b) administrimi i Regjistrit të Inspektorëve në sistemin elektronik e-Inspektimi;
c) garantimi i identifikimit unik dhe të përhershëm të çdo inspektori;
ç) rregullimi i procedurave për gjenerimin dhe administrimin e Numrit Unik të Identifikimit (NUI) dhe Numrit të Kartës së Inspektorit (NKI);
d) garantimi i administrimit të sigurt, të saktë dhe të përditësuar të të dhënave të inspektorëve;
dh) mundësimi i identifikimit elektronik të inspektorëve gjatë ushtrimit të funksioneve inspektuese;
e) garantimi i gjurmueshmërisë së historikut administrativ dhe profesional të inspektorëve.

Neni 3
Fusha e zbatimit
Ky urdhër zbatohet nga:
a) Inspektorati i Përgjithshëm, si autoritet përgjegjës për administrimin e Regjistrit të Inspektorëve dhe sistemit elektronik e-Inspektimi;
b) institucionet inspektuese që ushtrojnë funksione inspektimi sipas legjislacionit në fuqi;
c) çdo inspektor i regjistruar në Regjistrin e Inspektorëve.

Neni 4
Përkufizime

Për qëllime të këtij urdhri, termat e mëposhtëm kanë këto kuptime:
a) “Regjistri i Inspektorëve” është regjistri elektronik kombëtar që administrohet nga Inspektorati i Përgjithshëm nëpërmjet sistemit elektronik e-Inspektimi;
b) “Numri Unik i Identifikimit” (NUI) është identifikuesi unik, personal dhe i pandryshueshëm i çdo inspektori;
c) “Numri i Kartës së Inspektorit” (NKI) është identifikuesi unik i Kartës së Inspektorit, i lidhur elektronikisht me NUI;
ç) “Karta e Inspektorit” është dokumenti zyrtar i identifikimit të inspektorit gjatë ushtrimit të funksioneve të tij;
d) “e-Inspektimi” është sistemi elektronik për administrimin e Regjistrit të Inspektorëve dhe të proceseve të identifikimit të inspektorëve;
dh) “Historiku elektronik” është regjistrimi kronologjik i të gjitha veprimeve dhe ndryshimeve që lidhen me statusin e inspektorit, NUI dhe Kartën e Inspektorit.

KREU II
REGJISTRI I INSPEKTORËVE

Neni 5
Administrimi i Regjistrit të Inspektorëve

1. Regjistri i Inspektorëve administrohet nga Inspektorati i Përgjithshëm nëpërmjet sistemit elektronik e-Inspektimi. 
2. Regjistri shërben për identifikimin unik të inspektorëve, administrimin e statusit të tyre, historikut profesional dhe të të dhënave të nevojshme për ushtrimin e funksioneve inspektuese. 
3. Regjistri administrohet në mënyrë të centralizuar dhe garanton:
a) identifikimin unik të çdo inspektori;
b) integritetin dhe saktësinë e të dhënave;
c) ruajtjen e historikut të ndryshimeve;
ç) gjurmueshmërinë e veprimeve të kryera në sistem;
d) ndërveprimin me sistemet elektronike shtetërore, sipas legjislacionit në fuqi;
dh) administrimin e Numrit Unik të Identifikimit (NUI) dhe Numrit të Kartës së Inspektorit (NKI).
4. Inspektorati i Përgjithshëm është përgjegjës për administrimin, mirëmbajtjen dhe zhvillimin e Regjistrit të Inspektorëve. 

Neni 6
Të dhënat që regjistrohen

1. Për çdo inspektor regjistrohen, të paktën këto të dhëna:
a) emri;
b) mbiemri;
c) numri personal i identifikimit;
ç) fotografia;
d) institucioni inspektues;
dh) drejtoria ose njësia organizative;
e) funksioni;
ë) fusha e inspektimit;
f) data e emërimit;
g) statusi;
gj) Numri Unik i Identifikimit (NUI);
h) Numri i Kartës së Inspektorit (NKI);
i) statusi i kartës;
j) data e lëshimit;
k) adresa zyrtare e postës elektronike;
l) të dhëna të tjera të nevojshme për administrimin e statusit të inspektorit, sipas legjislacionit në fuqi.
2. Struktura e plotë e të dhënave të Regjistrit përcaktohet në shtojcën nr. 4, të këtij urdhri. 


Neni 7
Regjistrimi dhe përditësimi i të dhënave

1. Institucioni inspektues është përgjegjës për regjistrimin fillestar të të dhënave të inspektorit në sistemin elektronik e-Inspektimi. 
2. Çdo ndryshim në të dhënat e inspektorit regjistrohet në sistem pa vonesë dhe jo më vonë se 5 (pesë) ditë pune nga data e hyrjes në fuqi të aktit administrativ që ka sjellë ndryshimin.
3. Përditësimi i të dhënave kryhet nga përdorues të autorizuar, sipas roleve dhe të drejtave të aksesit të përcaktuara nga Inspektorati i Përgjithshëm.
4. Inspektorati i Përgjithshëm monitoron saktësinë dhe plotësinë e të dhënave të regjistruara dhe, kur konstaton pasaktësi ose mospërputhje, kërkon korrigjimin e tyre nga institucioni përkatës.
5. Çdo ndryshim në të dhënat e regjistruara dokumentohet elektronikisht dhe shoqërohet me datën, orën dhe identifikimin e përdoruesit që ka kryer veprimin.

Neni 8
Historiku i Regjistrit të Inspektorëve

1. Regjistri i Inspektorëve ruan historikun e plotë të karrierës profesionale të çdo inspektori.
2. Historiku përfshin, në veçanti:
a) regjistrimin fillestar;
b) ndryshimet e institucionit inspektues;
c) ndryshimet e funksionit;
ç) ndryshimet e njësisë organizative;
d) ndryshimet e fushës së inspektimit;
dh) pezullimin ose rikthimin në detyrë;
e) çaktivizimin e statusit të inspektorit;
ë) lëshimin, zëvendësimin ose revokimin e kartës së inspektorit;
f) të dhëna të tjera që lidhen me administrimin e statusit të inspektorit;
g) ndryshimet e Numrit të Kartës së Inspektorit (NKI).
3. Historiku i regjistruar nuk mund të fshihet ose të zëvendësohet, por vetëm të plotësohet me të dhëna të reja, duke garantuar integritetin dhe gjurmueshmërinë e informacionit. 
4. Të gjitha veprimet e kryera në Regjistrin e Inspektorëve regjistrohen automatikisht në log-un elektronik të sistemit e-Inspektimi dhe ruhen sipas rregullave për administrimin e dokumenteve elektronike. 

KREU III
NUMRI UNIK I IDENTIFIKIMIT TË INSPEKTORIT (NUI)

Neni 9
Pajisja me Numrin Unik të Identifikimit

1. Çdo inspektor pajiset me Numrin Unik të Identifikimit (NUI) pas regjistrimit në Regjistrin e Inspektorëve dhe përpara pajisjes me Kartën e Inspektorit.
2. NUI gjenerohet automatikisht nga sistemi elektronik e-Inspektimi. 
3. NUI është unik, personal dhe i përhershëm. 
4. NUI përdoret për identifikimin e inspektorit në Regjistrin e Inspektorëve, në Kartën e Inspektorit dhe në sistemet elektronike që mbështesin veprimtarinë inspektuese. 

Neni 10
Struktura e Numrit Unik të Identifikimit

1. NUI përbëhet nga elemente alfanumerike të gjeneruara automatikisht nga sistemi elektronik e-Inspektimi. 
2. Struktura e NUI nuk përmban të dhëna personale ose elemente që identifikojnë institucionin, funksionin apo fushën e inspektimit. 
3. Rregullat teknike për gjenerimin e NUI përcaktohen në shtojcën nr. 1, të këtij urdhri. 


Neni 11
Administrimi i Numrit Unik të Identifikimit

1. NUI administrohet nga Inspektorati i Përgjithshëm nëpërmjet sistemit elektronik e-Inspektimi. 
2. NUI lidhet elektronikisht me të gjitha të dhënat identifikuese dhe profesionale të inspektorit. 
3. NUI nuk ndryshohet gjatë të gjithë periudhës në të cilën personi është i regjistruar në Regjistrin e Inspektorëve. 
4. NUI nuk mund të përdoret nga një person tjetër.

Neni 12
Përditësimi i të dhënave

1. Ndryshimi i institucionit, funksionit, njësisë organizative ose fushës së inspektimit nuk sjell ndryshimin e NUI-t.
2. Në këto raste përditësohen vetëm të dhënat përkatëse në Regjistrin e Inspektorëve.
3. Çdo ndryshim regjistrohet në historikun elektronik të inspektorit.

Neni 13
Çaktivizimi i Numrit Unik të Identifikimit

1. NUI çaktivizohet kur inspektori humbet statusin e inspektorit, në përputhje me legjislacionin në fuqi. 
2. Pas çaktivizimit, NUI ruhet në Regjistrin e Inspektorëve dhe nuk mund t’i ricaktohet një personi tjetër. 
3. Çaktivizimi i NUI-t nuk cenon ruajtjen e historikut administrativ dhe profesional të inspektorit. 
Neni 14
Statusi i Numrit Unik të Identifikimit

1. Statusi i NUI-t në Regjistrin e Inspektorëve mund të jetë:
a) aktiv;
b) pezulluar;
c) çaktivizuar.
2. Në rast rikthimi në detyrë, NUI riaktivizohet, duke ruajtur të njëjtin identifikues unik dhe historikun administrativ. 


KREU IV
KARTA E INSPEKTORIT

Neni 15
Pajisja me Kartën e Inspektorit

1. Çdo inspektor pajiset me Kartën e Inspektorit pas pajisjes me Numrin Unik të Identifikimit (NUI).
2. Karta e Inspektorit është dokumenti zyrtar i identifikimit të inspektorit gjatë ushtrimit të funksioneve të tij.
3. Karta prodhohet dhe personalizohet nga Inspektorati i Përgjithshëm nëpërmjet sistemit elektronik e-Inspektimi, sipas modelit të miratuar.
4. Karta është pronë e Inspektoratit të Përgjithshëm dhe përdoret vetëm nga mbajtësi i saj.

Neni 16
Numri i Kartës së Inspektorit (NKI)

1. Çdo Kartë Inspektori pajiset me një Numër të Kartës së Inspektorit (NKI), i gjeneruar automatikisht nga sistemi elektronik e-Inspektimi. 
2. NKI-ja lidhet elektronikisht me NUI-n. 
3. NKI-ja ndryshon vetëm në rast rilëshimi të Kartës së Inspektorit.
4. Ndryshimi i NKI-së nuk sjell ndryshimin e NUI-t. 

Neni 17
Përmbajtja e Kartës së Inspektorit

1. Karta e Inspektorit përmban, të paktën: 
a) stemën ose logon zyrtare;
b) emrin dhe mbiemrin e inspektorit;
c) fotografinë;
ç) funksionin;
d) institucionin inspektues;
dh) Numrin e Kartës së Inspektorit (NKI);
e) kodin QR;
ë) elementet e sigurisë;
f) datën e lëshimit.
2. Modeli dhe specifikimet teknike të Kartës së Inspektorit përcaktohen në shtojcën nr. 2, të këtij urdhri. 

Neni 18
Vlefshmëria e Kartës së Inspektorit

1. Karta e Inspektorit është e vlefshme për aq kohë sa mbajtësi i saj gëzon statusin e inspektorit. 
2. Vlefshmëria e kartës verifikohet nëpërmjet sistemit elektronik e-Inspektimi. 
3. Karta humbet vlefshmërinë në rastet e parashikuara në këtë urdhër ose në legjislacionin në fuqi. 

Neni 19
Rilëshimi i Kartës së Inspektorit

1. Karta e Inspektorit rilëshohet, në rastet e:
a) humbjes ose vjedhjes së kartës;
b) dëmtimit ose kur karta është bërë e papërdorshme;
c) ndryshimit të emrit ose mbiemrit të inspektorit;
ç) ndryshimit të fotografisë zyrtare;
d) përmirësimit të elementeve teknike ose të sigurisë së kartës;
dh) çdo rasti tjetër kur rilëshimi është i nevojshëm për identifikimin e saktë të inspektorit. 
2. Në rast rilëshimi, gjenerohet një NKI i ri, ndërsa NUI mbetet i pandryshuar.
3. Karta e mëparshme çaktivizohet automatikisht në sistemin elektronik e-Inspektimi dhe nuk mund të përdoret më për ushtrimin e funksioneve inspektuese. 

Neni 20
Procedura e rilëshimit të Kartës së Inspektorit

1. Kërkesa për rilëshimin e Kartës së Inspektorit paraqitet nga institucioni inspektues ose nga inspektori pranë Inspektoratit të Përgjithshëm.
2. Pas verifikimit të kërkesës, Inspektorati i Përgjithshëm prodhon dhe lëshon kartën e re.
3. Çdo rilëshim regjistrohet në Regjistrin e Inspektorëve dhe në historikun elektronik të inspektorit.

Neni 21
Revokimi dhe çaktivizimi i Kartës së Inspektorit

1. Karta e Inspektorit revokohet dhe çaktivizohet në sistemin elektronik e-Inspektimi në rastet, kur:
a) inspektori humbet statusin e inspektorit;
b) përfundon marrëdhënia e punës;
c) karta është lëshuar mbi bazën e të dhënave të pasakta;
ç) konstatohet përdorim i paligjshëm ose keqpërdorim i kartës;
d) raste të tjera të parashikuara nga legjislacioni në fuqi.
2. Revokimi ose çaktivizimi regjistrohet menjëherë në sistemin elektronik e-Inspektimi. 
3. Historiku i kartës së revokuar ruhet në Regjistrin e Inspektorëve dhe mbetet i aksesueshëm për qëllime administrative dhe auditimi.

KREU V
ADMINISTRIMI ELEKTRONIK

Neni 22
Verifikimi elektronik i Kartës së Inspektorit

1. Çdo Kartë Inspektori pajiset me një kod QR unik, i gjeneruar automatikisht nga sistemi elektronik e-Inspektimi. 
2. Kodi QR shërben për verifikimin elektronik të vlefshmërisë së Kartës së Inspektorit dhe statusit të inspektorit në kohë reale.
3. Verifikimi elektronik realizohet nëpërmjet sistemit elektronik e-Inspektimi, duke mundësuar akses vetëm në të dhënat e nevojshme për identifikimin e inspektorit, sipas nivelit të autorizimit të përdoruesit.
4. Çdo verifikim regjistrohet automatikisht në sistem, duke garantuar gjurmueshmërinë e veprimeve të kryera.
5. Specifikimet teknike të kodit QR dhe procedurat e verifikimit elektronik përcaktohen në shtojcën nr. 3, të këtij urdhri. 



KREU VI
DISPOZITA PËRFUNDIMTARE

Neni 23
Përgjegjësitë për zbatimin

1. Inspektorati i Përgjithshëm është përgjegjës, për:
a) administrimin e Regjistrit të Inspektorëve;
b) administrimin e sistemit elektronik e-Inspektimi në funksion të identifikimit të inspektorëve;
c) gjenerimin dhe administrimin e Numrit Unik të Identifikimit (NUI);
ç) prodhimin, personalizimin dhe administrimin e Kartës së Inspektorit;
d) administrimin e Numrit të Kartës së Inspektorit (NKI);
dh) garantimin e funksionimit, sigurisë dhe integritetit të sistemit.
2. Institucionet inspektuese janë përgjegjëse, për: 
a) regjistrimin dhe përditësimin e të dhënave të inspektorëve;
b) garantimin e saktësisë së të dhënave të regjistruara;
c) njoftimin pa vonesë të çdo ndryshimi që ndikon në statusin e inspektorit ose të Kartës së Inspektorit;
ç) administrimin e kartës së inspektorit gjatë marrëdhënies së punës.
3. Drejtoria e Vlerësimit të Riskut dhe Metodologjisë së Inspektimit në Inspektoratin e Përgjithshëm administron procedurat për prodhimin, personalizimin, shpërndarjen, zëvendësimin dhe revokimin e Kartës së Inspektorit. 

Neni 24
Aktet zbatuese

1. Inspektorati i Përgjithshëm miraton, sipas nevojës, procedurat teknike dhe specifikimet funksionale për administrimin e Regjistrit të Inspektorëve, gjenerimin e identifikuesve unikë dhe prodhimin e Kartës së Inspektorit.
2. Katalogët e kodeve, modelet e dokumenteve, specifikimet teknike dhe shtojcat e këtij urdhri përditësohen me urdhër të Inspektorit të Përgjithshëm, kur kjo është e nevojshme për zbatimin e legjislacionit ose zhvillimin e sistemit elektronik e-Inspektimi, pa cenuar identifikuesit unikë të gjeneruar më parë.
3. Katalogët e kodeve përcaktohen në shtojcën nr. 5, të këtij urdhri.

Neni 25
Auditimi dhe siguria e sistemit

1. Sistemi elektronik e-Inspektimi regjistron automatikisht çdo veprim të kryer mbi Regjistrin e Inspektorëve, Numrin Unik të Identifikimit (NUI) dhe Kartën e Inspektorit.
2. Regjistrimet e auditimit (Audit Log) përmbajnë, të paktën:
a) identifikimin e përdoruesit;
b) datën dhe orën e veprimit;
c) llojin e veprimit të kryer;
ç) të dhënat e përditësuara;
d) rezultatin e veprimit.
3. Regjistrimet e auditimit ruhen sipas afateve të përcaktuara në legjislacionin në fuqi dhe nuk mund të ndryshohen ose fshihen nga përdoruesit e sistemit.
4. Inspektorati i Përgjithshëm merr masat e nevojshme teknike dhe organizative për garantimin e sigurisë, integritetit dhe disponueshmërisë së të dhënave.


Neni 26
Mbrojtja e të dhënave personale

1. Përpunimi i të dhënave personale sipas këtij urdhri kryhet në përputhje me legjislacionin në fuqi për mbrojtjen e të dhënave personale.
2. Aksesi në Regjistrin e Inspektorëve dhe në sistemin elektronik e-Inspektimi lejohet vetëm për përdoruesit e autorizuar, sipas kompetencave të tyre.
3. Të dhënat përdoren vetëm për qëllimet e përcaktuara në këtë urdhër dhe nuk përpunohen në kundërshtim me legjislacionin në fuqi.

Neni 27
Shfuqizimi

Me hyrjen në fuqi të këtij urdhri shfuqizohet urdhri nr. 32, datë 15.7.2016, “Për miratimin e modelit të kartës së inspektorit”, si dhe çdo akt tjetër që bie në kundërshtim me këtë urdhër.

Neni 28
Hyrja në fuqi

Ky urdhër hyn në fuqi pas botimit në Fletoren Zyrtare.

INSPEKTOR I PËRGJITHSHËM
Dashnor Sula



SHTOJCA NR. 1

STRUKTURA DHE RREGULLAT E GJENERIMIT TË NUMRIT UNIK TË IDENTIFIKIMIT (NUI)
(në zbatim të nenit 10 të urdhrit)

1. Qëllimi
Kjo shtojcë përcakton strukturën, rregullat e gjenerimit, administrimit dhe përdorimit të Numrit Unik të Identifikimit të Inspektorit (NUI).
2. Përkufizim
Numri Unik i Identifikimit (NUI) është identifikuesi elektronik unik, personal dhe i pandryshueshëm që gjenerohet nga sistemi elektronik e-Inspektimi dhe i caktohet çdo inspektori vetëm një herë.
3. Rregullat e gjenerimit
NUI:
a) gjenerohet automatikisht nga sistemi elektronik;
b) është unik për çdo inspektor;
c) nuk mund të krijohet ose ndryshohet manualisht;
ç) nuk mund të ripërdoret;
d) ruhet gjatë të gjithë ciklit administrativ të inspektorit.
4. Struktura
NUI përbëhet nga një kombinim karakteresh alfanumerike me gjatësi fikse, të gjeneruara automatikisht nga sistemi elektronik. NUI ka formatin standard:
NUI-YYYY-NNNNN
ku:
a) NUI është kodi identifikues i strukturës së Numrit Unik të Identifikimit;
b) YYYY është viti i regjistrimit të parë të inspektorit në Regjistrin e Inspektorëve dhe nuk përbën të dhënë të ndryshueshme të statusit të inspektorit;
c) NNNN është numri rendor unik i gjeneruar automatikisht nga sistemi dhe nuk mund të ndryshohet ose ripërdoret.
Shembull: NUI-2026-00015

MODELI I REGJISTRIT TË NUI-t
	Nr.
	NUI
	Emër
	Mbiemër
	IQ
	Fusha
	Funksioni
	Data e regjistrimit
	Statusi
	Nr. rendor

	1
	NUI-2026-000001
	
	
	
	
	
	
	
	

	2
	NUI-2026-000002
	
	
	
	
	
	
	
	



5. Administrimi
NUI lidhet elektronikisht, me:
- Regjistrin e Inspektorëve; 
- Kartën e Inspektorit; 
- Numrin e Kartës së Inspektorit (NKI); 
- Historikun administrativ të inspektorit. 


SHTOJCA NR. 2

MODELI DHE SPECIFIKIMET E KARTËS SË INSPEKTORIT
(në zbatim të nenit 17, të urdhrit nr. 276, datë 20.7.2026)
[bookmark: _GoBack](Zëvendësuar me urdhrin nr. 276/1, datë 26.8.2026)

1. Numri i Kartës së Inspektorit (NKI)
NKI përbëhet nga elementet e mëposhtme:
	Emërtimi i shkurtuar i IQ-së
	Kodi i IQ-së
	Kodi i drejtorisë së përgjithshme/rajonale
	Numri rendor i gjeneruar automatikisht

	ISHPSHSH
	01
	01
	0001


Shembull: ISHPSHSH-0101-0001
2. Ana e përparme:
- stemën e Republikës së Shqipërisë;
- ministrinë përgjegjëse;
- inspektoratin qendror;
- drejtorinë rajonale, nëse ka;
- fotografinë;
- emrin;
- mbiemrin;
- funksionin;
- institucionin;
- Numrin e Kartës së Inspektorit (NKI);
- datën e lëshimit;
- kodin QR.
3. Ana e pasme:
 - Ky dokument identifikon inspektorin;
-  Mbajtësi i tij ushtron detyrat sipas ligjit nr. 99/2024, “Për inspektimin në Republikën e Shqipërisë”, i ndryshuar, dhe akteve nënligjore në zbatim të tij;
 - Ky dokument është pronë e institucionit dhe duhet të kthehet menjëherë në përfundim të marrëdhënies së punës ose kur kërkohet nga organet kompetente;
- Inspektori i Përgjithshëm - firma dhe vula.

MODELI I KARTËS SË INSPEKTORIT

	[image: ]
	[image: ]




SHTOJCA NR. 3
SPECIFIKIMET E KODIT QR DHE PROCEDURAT E VERIFIKIMIT ELEKTRONIK
(në zbatim të nenit 22 të urdhrit)
1. Kodi QR
Çdo Kartë Inspektori përmban një kod QR unik.
2. Funksioni
Kodi QR përdoret, për:
a) verifikimin e vlefshmërisë së kartës;
b) verifikimin e statusit të inspektorit;
c) identifikimin elektronik.
3. Përmbajtja
Kodi QR nuk përmban të dhëna personale.
Ai përmban vetëm identifikuesin teknik që mundëson lidhjen me sistemin e-Inspektimi.
4. Verifikimi
Pas skanimit të kodit QR sistemi shfaq:
a) emrin dhe mbiemrin;
b) institucionin;
c) funksionin;
d) statusin e kartës.
5. Siguria
Kodi QR nuk mund të modifikohet.
Çdo verifikim regjistrohet në Audit Log.

SHTOJCA NR. 4
STRUKTURA E REGJISTRIT TË INSPEKTORËVE DHE FUSHAT E TË DHËNAVE
(në zbatim të nenit 6 të urdhrit)

1. Qëllimi
Kjo shtojcë përcakton strukturën minimale të Regjistrit të Inspektorëve dhe të dhënat që administrohen në sistemin elektronik e-Inspektimi.

2. Të dhënat identifikuese
	Nr.
	Të dhënat

	1
	Numri Unik i Identifikimit (NUI)

	2
	Emri

	3
	Mbiemri

	4
	Numri personal

	5
	Fotografia zyrtare

	6
	Institucioni inspektues

	8
	Njësia organizative

	9
	Funksioni

	10
	Fusha kryesore e inspektimit

	11
	Data e emërimit

	12
	Data e regjistrimit

	13
	Statusi i inspektorit

	14
	Numri i Kartës së Inspektorit (NKI)

	15
	Data e lëshimit të kartës

	16
	Statusi i kartës

	17
	Adresa elektronike zyrtare

	18
	Historiku i transferimeve

	19
	Historiku i kartave

	20
	Shënime administrative



3. Të dhënat institucionale
	Nr.
	Fusha

	1
	Institucioni inspektues

	2
	Kodi i institucionit

	3
	Drejtoria

	4
	Sektori/njësia organizative

	5
	Pozicioni i punës

	6
	Funksioni

	7
	Dega rajonale



4. Të dhënat profesionale
	Nr.
	Fusha
	

	1
	Fusha kryesore e inspektimit
	

	2
	Fusha dytësore e inspektimit (nëse ka)
	

	3
	Data e emërimit
	

	4
	Data e fillimit të ushtrimit të funksionit
	

	5
	Statusi i inspektorit
	

	6
	Data e regjistrimit në Regjistër
	



5. Të dhënat e identifikimit elektronik
	Nr.
	Fusha

	1
	Numri Unik i Identifikimit (NUI)

	2
	Numri i Kartës së Inspektorit (NKI)

	3
	Statusi i kartës

	4
	Data e lëshimit të kartës

	5
	Data e skadimit të kartës

	6
	QR Code

	7
	Identifikuesi elektronik i kartës


6. Të dhënat e kontaktit
	Nr.
	Fusha

	1
	Email-i zyrtar

	2
	Numri i telefonit zyrtar (nëse administrohet)


7. Statusi administrativ
	Kodi
	Statusi

	A
	Aktiv

	P
	Pezulluar

	T
	Transferuar

	L
	Larguar nga funksioni

	Ç
	Çaktivizuar



8. Historiku profesional
Për çdo inspektor regjistrohen:
- regjistrimi fillestar; 
- emërimi; 
- konfirmimi në detyrë; 
- transferimet; 
- ndryshimi i institucionit; 
- ndryshimi i funksionit; 
- ndryshimi i njësisë organizative; 
- ndryshimi i fushës së inspektimit; 
- pezullimi; 
- rikthimi në detyrë; 
- përfundimi i marrëdhënieve të punës; 
- çaktivizimi i statusit; 
- lëshimi i kartës; 
- rilëshimi i kartës; 
- zëvendësimi i kartës; 
- revokimi i kartës. 
9. Të dhënat e Audit Log
Për çdo veprim sistemi regjistron automatikisht:
	Nr.
	Fusha

	1
	Data

	2
	Ora

	3
	Përdoruesi

	4
	Institucioni

	5
	Veprimi i kryer

	6
	Objekti i ndryshimit

	7
	Adresa IP (kur administrohet)

	8
	Komenti i sistemit





SHTOJCA NR. 5
KATALOGËT DHE KLASIFIKIMET E SISTEMIT ELEKTRONIK E-INSPEKTIMI
(në zbatim të nenit 24 të urdhrit)

1. Qëllimi
Kjo shtojcë përcakton katalogët standardë që përdoren nga sistemi elektronik e-Inspektimi për administrimin e Regjistrit të Inspektorëve.

2. Katalogu i institucioneve inspektuese
Përmban:
- kodin; 
- emërtimin; 
- llojin e institucionit; 
- statusin. 
3. Katalogu i fushave të inspektimit - Përmban fushat sipas legjislacionit sektorial.
	Nr.
	 
	Inspektoratet qendrore
	KODI I IQ-së
	Fushat e inspektimit
	Kodi i fushës së inspektimit

	1
	ISHPSHSH-ja
	Inspektorati Shtetëror i Punës dhe Shërbimeve Shoqërore
	Kodi 01
	1. Inspektimi ne punë
	Kodi 01

	2
	AKU-ja
	Autoriteti Kombëtar i Ushqimit
	Kodi 02
	1. Inspektimi i OBU-së me origjinë shtazore;
	Kodi 02

	
	
	
	
	2. Inspektimi i OBU-së me origjinë jo shtazore;
	Kodi 03

	
	
	
	
	3.Inspektimi i mbrojtjes së bimëve dhe inputeve bujqësore;
	Kodi 04

	
	
	
	
	4. Inspektim për IPARD-in;
	Kodi 05

	
	
	
	
	
	

	
	
	
	
	5. Plani i monitorimit të qumështit lëndë e parë (Prodhim Primar);
	Kodi 06

	
	
	
	
	6. Materiale në kontakt me ushqimin.
	Kodi 07

	3
	AKM-ja
	Agjencia Kombëtare e Mjedisit 
	Kodi 03
	1. Inspektim në ujëra;
	Kodi 08

	
	
	
	
	2. Inspektim në mjedis.
	Kodi 09

	4
	AKAP-i
	Agjencia Kombëtare e Arsimit Parauniversitar
	Kodi 04
	1. Inspektimi në arsimin parashkollor (kopshtet);
	Kodi 10

	
	
	
	
	2. Inspektimi në arsimi bazë (arsimi fillor dhe arsimi i mesëm i ulët);
	Kodi 11

	
	
	
	
	3. Inspektimi në arsimin e mesëm dhe të lartë;
	Kodi 12

	
	
	
	
	4. Inspektim për pajtueshmërinë e veprimtarisë së ZVAP-së me aktet ligjore dhe nënligjore;
	Kodi 13

	
	
	
	
	5. Inspektim në Shkollën e Bashkuar.
	Kodi 14

	5
	ISHTI
	Inspektorati Shtetëror Teknik dhe Industrial
	Kodi 05
	1. Inspektimi i gazit dhe i naftës;
	Kodi 15

	
	
	
	
	2. Inspektimit i pajisjeve nën presion;
	Kodi 16

	
	
	
	
	3. Inspektimi i pajisjeve dhe instalimeve elektrike;
	Kodi 17

	
	
	
	
	4. Transmetim shpërndarjeje, tregtim, depozitim, ndërtim e operim të infrastrukturës së gazit natyror.
	Kodi 18

	6
	ISHSH-ja
	Inspektorati Shtetëror Shëndetësor
	Kodi 06
	Inspektime të tjera shëndetësore;
	Kodi 19

	
	
	
	
	Inspektim sanitar;
	Kodi 20

	
	
	
	
	Inspektimi shëndetësor;
	Kodi 21

	
	
	
	
	Inspektim për akreditim.
	Kodi 22

	7
	ZMR-ja
	Zyra e Mbrojtjes nga Rrezatimet
	Kodi 07
	Inspektimi për Aparaturat me rreze X;
	Kodi 23

	
	
	
	
	Inspektimi i burimeve radioaktive të hapura;
	Kodi 24

	
	
	
	
	Inspektimi për burime të mbyllura;
	Kodi 25

	
	
	
	
	Inspektimi për subjektet që kryejnë transport të lëndëve radioaktive.
	Kodi 26

	8
	AKSEM-i
	Autoriteti Kombëtar për Sigurinë dhe Emergjencat Minerare
	Kodi 08
	1. Inspektimi në sipërfaqe;
	Kodi 27

	
	
	
	
	2. Inspektimi në nëntokë.
	Kodi 28

	9
	ISHMT-ja
	Inspektorati Shtetëror i Mbikëqyrjes së Tregut
	Kodi 09
	E drejta e autorit dhe të drejtat e tjera të lidhura me to;
	Kodi 29

	
	
	
	
	Inspektimi për të drejtat e pronësisë industriale;
	Kodi 30

	
	
	
	
	Inspektimi i detergjenteve;
	Kodi 31

	
	
	
	
	Inspektim për mbrojtjen e konsumatorëve;
	Kodi 32

	
	
	
	
	Inspektim i pajisjeve elektrike;
	Kodi 33

	
	
	
	
	Inspektime të produkteve-instalimeve mekanike;
	Kodi 34

	
	
	
	
	Inspektimi për sigurinë e përgjithshme të produkteve joushqimore;
	Kodi 35

	
	
	
	
	Inspektimi metrologjik;
	Kodi 36

	
	
	
	
	Inspektimi i produkteve qelq-këpucë-sig. produkteve;
	Kodi 37

	
	
	
	
	Inspektimi i artikujve piroteknik;
	Kodi 38

	
	
	
	
	Inspektimi i qeseve plastike mbajtëse.
	Kodi 39

	10
	IKMT-ja
	Inspektorati Kombëtar i Mbrojtjes së Territorit
	Kodi 10
	Inspektime në mjedis dhe në ujëra
	Kodi 40

	
	
	
	
	Inspektim në pyje
	Kodi 41

	
	
	
	
	Inspektim në ndërtim
	Kodi 42

	11
	AKBPM-ja
	Agjencia Kombëtare e Barnave dhe Pajisjeve Mjekësore
	Kodi 11
	Inspektimi i depove farmaceutike;
	Kodi 43

	
	
	
	
	Inspektimi i farmacive private;
	Kodi 44

	
	
	
	
	Inspektimi i farmacive spitalore;
	Kodi 45

	
	
	
	
	Inspektim fabrikuesit e barnave;
	Kodi 46

	
	
	
	
	Inspektim depo e pajisjeve mjekësore.
	Kodi 47

	12
	DSHPA-ja
	Drejtoria e Shërbimeve të Peshkimit dhe Akuakulturës (DSHPA)
	Kodi 12
	1. Inspektimi në peshkim;
	Kodi 48

	
	
	
	
	2. Inspektimi në Akuakulturë;
	Kodi 49

	13
	DPA-ja
	Drejtoria e Përgjithshme e Arkivave
	Kodi 13
	1. Inspektim për zbatimin e detyrave ne sekretari/arkiv;
	Kodi 50

	
	
	
	
	2. Për licencimin e arkivave privatë;
	Kodi 51

	
	
	
	
	3. Inspektimin në arkivat e sistemit dhe tipologjisë.
	Kodi 52

	14
	AKB-ja
	Agjencia Kombëtare e Bregdetit
	Kodi 14
	 Inspektim në turizëm.
	Kodi 53

	15
	AKZM-ja
	Agjencia Kombëtare e Zonave të Mbrojtura
	Kodi 15
	1. Inspektimi për zonat e mbrojtura.
	Kodi 54

	16
	AKVMB-ja
	Autoriteti Kombëtar i Veterinarisë dhe Mbrojtjes së Bimëve
	Kodi 16
	Inspektime në farmaci veterinare;
	Kodi 55

	
	
	
	
	Inspektime në depo farmaceutike veterinare;
	Kodi 56

	
	
	
	
	Inspektime në ferma gjedhi mbi 5 krerë;
	Kodi 57

	
	
	
	
	Inspektime në ferma të imta mbi 70 krerë;
	Kodi 58

	
	
	
	
	Inspektime në stabilimentet e derrave;
	Kodi 59

	
	
	
	
	Inspektime në stabilimentet e shpendëve;
	Kodi 60

	
	
	
	
	Inspektime në stabilimentet e akuakulturës;
	Kodi 61

	
	
	
	
	Inspektime të parqeve me bletë mbi 50 krerë;
	Kodi 62

	
	
	
	
	Inspektime në tregjet e kafshëve të gjalla;
	Kodi 63

	
	
	
	
	Inspektime të subjekteve që tregtojnë produktet me origjinë shtazore.
	Kodi 64



4. Katalogu i strukturave organizative
Përmban:
- drejtoritë; 
- sektorët; 
- njësitë. 
5. Katalogu i funksioneve
Përmban:
- Kryeinspektor; 
- inspektor; 
- funksione të tjera të miratuara. 
6. Administrimi i katalogëve
1. Katalogët administrohen nga Inspektorati i Përgjithshëm nëpërmjet sistemit elektronik e-Inspektimi. 
2. Përditësimi i katalogëve kryhet me miratimin e Inspektorit të Përgjithshëm, kur është i nevojshëm për zbatimin e legjislacionit ose zhvillimin e sistemit elektronik. 

